# אוניברסיטת בר-אילן – הפקולטה למשפטים

# סדר דין פלילי (99-310-02 )

# תש"פ, סמסטר ב, מועד ב, מבחן סופי

# פרופ' מיכל טמיר

1. משך הבחינה שעתיים. לא תינתנה הארכות זמן.
2. את הבחינה יש לכתוב בפונט DAVID גודל 12 שוליים רגילים. אין לחרוג ממכסת המקום שהוקצתה לכל שאלה. חריגות לא תיבדקנה!
3. **יש לציין מספר טלפון בראש העמוד הראשון לפתרון.**
4. הבחינה בספרים פתוחים. יש לדון אך ורק בעניינים הרלוונטיים לשאלות ולהקפיד **ליישם** את החומר הנלמד על עובדות המקרה.
5. טרם מענה לשאלות, מומלץ בחום לקרוא את השאלות והקייסים במלואם ולהשקיע מחשבה בדרך הפתרון.
6. **יש לשמור על כללי טוהר הבחינה, העתקות יטופלו בחומרה!**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**חלק א'- שאלת קייס**

**(עד 3 עמודים, סה"כ 60 נקודות)**

אריק, שרישיונו נפסל לזמן ממושך, נכנס אל רכבו והחל לנהוג. בעודו נוהג ברחובותיה הצרים של העיר תל-אביב, סימן שוטר לאריק לעצור את רכבו לבדיקת רישיונות שגרתית. אריק, שבצדק חשש מבדיקה זו, החל במנוסה תוך שהוא מאיץ את רכבו, עולה על מדרכות ומסכן חיי אדם. כשהגיע לצומת מרומזר הבחין אריק בניידת המשטרה מתקרבת לעברו. אריק לא היסס וחצה את הצומת כשהרמזור אדום. נירה, שהחלה לחצות את הכביש במעבר החציה, הבחינה ברכבו של אריק ונבהלה אך לא הספיקה להגיע למדרכה והרכב פגע בה. אריק המבוהל לא עצר ונס מהמקום. אריק הצליח לחמוק מניידת המשטרה ובמשך ימים רבים לא הצליחו לאתרו. בינתיים, נירה, שהובהלה לבית החולים במצב אנוש נפטרה מפצעיה. לאחר מספר שבועות, הגיע מידע מודיעני למשטרה אודות מקום הימצאו של אריק. הקצין הממונה על החקירה הורה לשוטרי סיור לצאת לכתובת בה הוא נמצא ולעצרו. כשהגיעו השוטרים לבית בו נמצא אריק, הקישו על דלת הבית ומשלא נענו פרצו את הבית. כשנכנסו לבית הבחינו באריק שוכב במיטתו. השוטרים לא התמהמהו, אזקו את אריק והכניסו אותו לניידת המשטרה. כל הדרך לתחנה אמר אריק לשוטרים כי הוא לא מבין מה הם רוצים ממנו והפציר בהם להחזירו לביתו. כשהגיעו לתחנת המשטרה, העבירו השוטרים את אריק לידי קצין הממונה שהסביר לו כי הוא חשוד בהמתה בקלות דעת (עבירה שהעונש בצדה הוא 12 שנות מאסר) וכי עומדת לו זכות השתיקה והזכות לאי הפללה עצמית. כמו כן, הודיע לו הקצין הממונה כי הוא רשאי להיוועץ בעורך דין אך אריק ויתר על זכות זו מכיוון שלטענתו, הוא אינו יכול לממן ייצוג משפטי. הקצין הממונה החתים את אריק על ויתור והחקירה החלה. במשך יומיים שלמים חקרו חוקרי התחנה את אריק שסירב לשתף עמם פעולה. החקירות האינטנסיביות כללו מעט מאוד שעות שינה, מניעת עישון והבטחות שקריות לשחרור תמורת הודאה. כעבור יומיים, לא עמד אריק בלחצים שהופעלו עליו, נשבר והודה במיוחס לו. מיד לאחר הודאתו, הובא אריק להארכת מעצר בבית המשפט המחוזי. המשטרה ביקשה להאריך את המעצר ב- 15 ימים וזאת בשל חשש משיבוש ומסוכנות והציגה לשופט מסמכים המעידים על כך שדנ"א של המנוחה נמצא על רכבו של אריק. בית המשפט אישר את בקשת המשטרה. כעבור 15 ימים, הובא אריק שוב להארכת מעצר והפעם ביקשה המשטרה עוד 15 ימים מאותן עילות וזאת לאחר שאריק חזר בו מהודאתו. בית המשפט נעתר גם לבקשה זו של המשטרה. כעבור 15 ימים אלה הובא אריק בפני בית המשפט והפעם ביקשה המשטרה עוד 5 ימים לסיום החקירה בשל אותן עילות של שיבוש ומסוכנות. בית המשפט נעתר גם הפעם לבקשת המשטרה. כעבור 5 ימים, הובא אריק שוב בפני בית המשפט והוגשה הצהרת תובע במסגרתה התבקשו יומיים להגשת כתב אישום ובקשה למעצר עד תום ההליכים. בית המשפט קבע כי אכן יש ראיות לכאורה לבקש את מעצרו של אריק עד תום ההליכים ולכן זה מייתר את הצורך לבחון חלופת מעצר והורה על מעצרו של אריק ליומיים. כעבור יומיים הובא אריק שוב בפני בית המשפט אך במקום שיוגשו כתב אישום ובקשה למעצר עד תום ההליכים, ביקשה המשטרה עוד יומיים נוספים להשלמות חקירה וזאת מכיוון שחלה התפתחות מסוימת בחקירה שיכולה להשפיע על מעורבים אחרים בפרשה. בית המשפט בירך את המשטרה על מקצועיותה ונעתר לבקשה. כעבור יומיים הוגשו כתב אישום ובקשה למעצר עד תום ההליכים לבית המשפט המחוזי. בדיון בעניין מעצרו עד תום ההליכים, קבע בית המשפט כי קיימת מסוכנות סטטוטורית ולכן אין מנוס אלא להורות על מעצרו. סנגורו של אריק טען כי קביעתו של בית המשפט אינה מדויקת וכי על התביעה חל הנטל להוכיח מסוכנות במקרה של מסוכנות סטטוטורית ובפרט כשהנאשם שומר על זכות השתיקה. בית המשפט דחה את טענת הסנגור והורה על מעצרו של אריק עד תום ההליכים. כעבור כשלושה חודשים מאז נעצר עד תום ההליכים הגיש סנגורו של אריק עיון חוזר בשל חלוף זמן ניכר. בית המשפט קיבל את העיון החוזר והורה על שחרורו של אריק באיזוק אלקטרוני ובהפקדת ערובה של 10,000 ₪ לקופת בית המשפט. במשך שבוע, ניסה אריק לארגן את הכסף הנדרש ועל-כן לא שוחרר ממעצר. כעבור שבוע, הופקד הכסף בקופת בית המשפט על-ידי אחותו של אריק ואריק הובא בפני בית המשפט. התובע טען כי הבקשה לשחרור כעת אינה מהווה אף אחד מהתנאים לשחרור בגין עיון חוזר בית המשפט קיבל את טענת התובע ואריק שוחרר באיזוק אלקטרוני רק לאחר שהגיש ערר למחוזי. כשלושה חודשים לאחר ששוחרר לבית אחותו באיזוק אלקטרוני, הפר אריק את תנאי השחרור ונעצר מאחורי סורג ובריח. בחלוף 6 חודשים מאז נעצר מאחורי סורג ובריח, ומשלא הוגשה בקשה להארכת מעצר, ביקש סנגורו של אריק לשחרר את מרשו לאלתר. בית המשפט נזף בתביעה על כך שלא הגישה בקשה להארכת מעצר בחלוף 9 חודשים והורה על שחרורו של אריק.

**דונו בכלל הסוגיות העולות מהאירוע תוך יישום החקיקה והפסיקה הרלוונטיים.**

**חלק ב'**

**שאלה ראשונה (עד חצי עמוד, סה"כ 20 נקודות)**

בעניינו של הנשיא לשעבר קצב, ביקשו סנגוריו את עיכוב ביצוע העונש (7 שנו מאסר) לשם הגשת ערעור. בית המשפט קיבל את הבקשה והורה על עיכוב ביצוע העונש.

**האם החלטת בית המשפט עולה בקנה אחד עם הפסיקה? הסבירו.**

**שאלה שנייה (עד חצי עמוד, סה"כ 20 נקודות)**

נגד הרצל הוגש כתב אישום לבית המשפט המחוזי בגין שוד (עבירה שהעונש בצדה 14 שנות מאסר). לפי עובדות כתב האישום, כשהיה הרצל קטין כבן 17 שדד את המכולת שבסמוך לביתו. כתב האישום הוגש כשמלאו להרצל 20 שנה. כשהגיעו הרצל וסנגורו לדיון ההקראה הבחינו כי התיק נקבע בפני מותב של שלושה שופטים. סנגורו של הרצל הסביר לו כי מכיוון שמדובר בעבירה שהעונש בצדה עולה על עשר שנים, הרי שהדיון יהיה במותב תלתא. בעיצומה של פרשת התביעה, טען סנגורו של הרצל לפגם בכתב אישום וזאת מכיוון שהרצל ביצע את העבירה בעודו קטין וחלפה שנה מעת ביצוע העבירה ועד להגשת כתב האישום ועל-כן, אין מנוס אלא לבטל את כתב האישום.

**דונו בפירוט בסוגיות העולות מדבריו/קביעותיו של הסנגור לרבות בפרוצדורה.**

***בהצלחה!***